Jafnvel þótt skrifaðar hafa verið margar góðar bækur um fluguveiðar , þá eru það alltaf þær fyrstu sem skipa sérstöðu í safninu . Það er þekkt að fyrstu heimildir á riti um fluguveiðar eru alveg frá því um árið 200 e.Kr. en elstu heimildir um fluguveiðar sem tómstundaiðju / sport er að finna í ‘ Book of St. Albans ’ frá árinu 1496 . Í þessari bók er að finna merkilega ritgerð abbadísarinnar Juliana Berners frá Sopwell í Hertfordskíri á Englandi þar sem hún lýsir veiðum með öngli . Á frummálinu heitir ritgerðin ‘ A Treatyse of Fysshynge Wyth an Angle ’ . Þeir sem treysta sér til að lesa frumtextan geta nálgast hann hérna , ég læt mér nægja að birta hér mynd úr frumútgáfunni ( til hægri ) . Þó ritgerðasafnið hafi ekki verið gefið út fyrr en árið 1496 , þá benda heimildir til þess að ritgerðin hafi verið fullgerð árið 1425 . Segið svo að fluguveiðar séu einhver ‘ bóla ’ . Fyrir grúskara er nokkur ládeyða í heimildum næstu 150 árin eða svo . Þá ritaði Izaak Walton og gaf út bókina ‘ The Complete Angler ’ árið 1653 . Rúmum 20 árum síðar bætti Charles Cotton einum kafla við bókina sem sérstaklega var tileinkaður fluguveiðum og þannig varð þessi bók helsta bíblía veiðimanna næstu 200 árin . Enn þann dag í dag má lesa sér nokkuð til um lifnaðarhætti fiska og fæðuvenjur í þessu merkilega riti sem má nálgast hér . Fyrir þá sem áhuga hafa á frekara efni má benda á fyrirtaks vef Internet Archive þar sem nálgast má óendanlegan fjölda bóka og annars efnis á rafrænu formi um ýmis málefni , eldri sem yngri . Allar bækur sem hlaða má niður eru runnar út á höfundarrétti og því er hér um löglegt niðurhal að ræða .